**Kőszegpaty község**

**Képviselő-testülete**

**KP/67-1/2020. szám**

**Alkotott rendeletek:**

3/2020. (II. 17.) Az Önkormányzat 2020. évi költségvetése

**Hozott határozatok:**

12/2020. (II. 14.) Az Önkormányzat 2020. évi munkaterve

13/2020. (II. 14.) Településszerkezeti terv

14/2020. (II. 14.) Jogalkotási program

15/2020. (II. 14.) Visszalépés pályázattól

**J E G Y Z Ő K Ö N Y V**

**Készült:** Kőszegpaty község Képviselő-testületének 2020. február 14. napján tartott képviselő-testületi üléséről.

**Az ülés helye:** Faluház Kőszegpaty

**Jelen voltak:** Májerhoffer Attila polgármester

Milos László alpolgármester

Rigó József, Lada Attila képviselők (4 fő)

***Igazoltan távol:***

Kovács László képviselő (1 fő)

***Tanácskozási joggal jelen volt:***

dr. Vaskó János jegyző

Horáthné Somosi Ildikó, Csizmazia Nikoletta pénzügyi előadók

(Jelenléti ív csatolva a jegyzőkönyvhöz)

**I. Napirend tárgyalása előtt**

**Májerhoffer Attila** polgármester köszöntötte a megjelenteket. Megállapította, hogy az ülés határozatképes. Javasolta a napirendet az alábbiak szerint elfogadni.

**Napirend:**

1. Az Önkormányzat 2020. évi költségvetése

Előadó: Májerhoffer Attila polgármester

1. Az Önkormányzat 2020. évi munkaterve

Előadó: Májerhoffer Attila polgármester

1. Különfélék

A képviselők a javaslattal egyetértettek és a napirendet a fentiek alapján fogadták el.

**1. Napirend tárgyalása**

***Az Önkormányzat 2020. évi költségvetése***

**Előadó:** Májerhoffer Attila polgármester

(Előterjesztés csatolva a jegyzőkönyvhöz)

**Májerhoffer Attila** polgármester ismertette a költségvetés fő számait. Elmondta, hogy folytatni kell a tavalyi évben elkezdett erős költségvetési kontroll mellett folytatott gazdálkodást mind a bevételi, mind a kiadási oldalon. Szoros a költségvetés, de számít arra, hogy mint eddig minden évben, lesz megtakarítása az Önkormányzatnak. A tavalyi év folyamán befejeződött a művelődési ház felújítása, valamint a Petőfi utca felújítása is.

A 2020. évet terheli a művelődési ház befejezéséhez igénybevett önerő alap támogatás visszafizetési kötelezettsége. Az Önkormányzat jogerős támogatási okirattal rendelkezik, azonban a kifizetése bizonytalan. Az önerő alapból kapott támogatást 2020. április 30-ig vissza kell fizetni, ez nagyon megterheli az idei költségvetést.

Ezen kívül a valós kiadásokat tervezték, 10%-os átlagos inflációval. Az intézmények finanszírozásáról döntöttek az együttes testületi ülésen, ezért azokat nem ismétli. A közösség vagyona folyamatosan gyarapodik, ez látszik a költségvetéseken, beszámolókon.

**Horváthné Somosi Ildikó** pénzügyi előadó részletezve ismertette a kiadásokat.

Ezt követően a Képviselő-testület egyhangúlag, 4 igen szavazattal megalkotta rendeletét.

**3/2020. (II. 17.) számú rendelet**

Kőszegpaty Község Önkormányzata Képviselő-testületének 3/2020. (II. 17.) önkormányzati rendelete az Önkormányzat 2020. évi költségvetéséről

(Rendelet csatolva a jegyzőkönyvhöz)

**2. Napirend tárgyalása**

***Az Önkormányzat 2020. évi munkaterve***

**Előadó:** Májerhoffer Attila polgármester

(Előterjesztés csatolva a jegyzőkönyvhöz)

**Májerhoffer Attila** polgármester elmondta, hogy a szervezeti és működési szabályzat szerint kötelező a munkatervet megalkotni. Évente legalább hat testületi ülést kell tartani, amelybe beletartoznak az együttes ülések is. A rendes testületi ülések idejére a következő javaslatot tette: február 14., április 6., május 18. (együttes után), július 28., szeptember 7., illetve december 7. A rendezvények a szokásosak, a falunap július 4.

Ezt követően a Képviselő-testület egyhangúlag, 4 igen szavazattal meghozta határozatát.

**12/2020. (II. 14.) számú határozat**

Kőszegpaty Község Önkormányzatának Képviselő-testülete a 2020. évi munkatervet az előterjesztés szerint elfogadja.

Határidő: azonnal

Felelős: Májerhoffer Attila polgármester

**3. Napirend tárgyalása**

***Különfélék***

* 1. ***Településszerkezeti terv***

**Előadó:** Májerhoffer Attila polgármester

(Határozati javaslat csatolva a jegyzőkönyvhöz)

**Májerhoffer Attila** polgármester elmondta, hogy a rendezési terv módosításakor elmaradt a településszerkezeti terv határozattal történő elfogadása, ennek a pótlása történik most meg.

Ezt követően a Képviselő-testület egyhangúlag, 4 igen szavazattal meghozta határozatát.

**13/2020. (II. 14.) számú határozat**

Kőszegpaty Község Önkormányzata Képviselő-testületének Kőszegpaty község településszerkezeti tervének jóváhagyása.

Határidő: értelemszerűen

Felelős: Májerhoffer Attila polgármester

(Határozat csatolva a jegyzőkönyvhöz)

* 1. ***Jogalkotási program***

**Előadó:** Májerhoffer Attila polgármester

(Jogalkotási program csatolva a jegyzőkönyvhöz)

**Májerhoffer Attila** polgármester javasolta, hogy 2020-ra tervezze a képviselő-testület a hatályon kívül helyezendő rendeletek és a legfontosabb jogszabályok rendezését: szervezeti és működési szabályzat, vagyonrendelet, helyi iparűzési adóról szóló rendelet, helyi építési szabályzat, a közterület használati rendelet.

Ezt követően a képviselő-testület egyhangúlag, 4 igen szavazattal meghozta határozatát.

**14/2020. (II. 14.) számú határozat**

Kőszegpaty Község Önkormányzatának Képviselő-testülete a jogalkotási tervét az előterjesztés szerint elfogadja.

Határidő: értelemszerűen

Felelős: dr. Vaskó János jegyző

* 1. ***Döntés Leader pályázatról***

**Előadó:** Májerhoffer Attila polgármester

**Májerhoffer Attila** polgármester elmondta, hogy a Vidékfejlesztési Program keretén belül a UTIRO Térségfejlesztő Egyesület működési területére meghirdetett, VP6-19.2.1.-90-Ö.1-17 kódszámú, Települések helyi definiált értékleltárának elkészítését és dokumentálását segítő intézkedés című felhívás alapján meghirdetett pályázaton nyert az Önkormányzat, a megvalósítás az Írottkő Natúrpark Egyesülettel közösen történne. „Gyöngyszemek” néven a helyi értékek összegyűjtését tartalmazná, ami egyébként a Helyi Értéktárban már megtörtént. A pályázat utófinanszírozásos, az Önkormányzatnak 500.000 Ft kiadást jelentene. Erre jelenleg az költségvetés nem ad lehetőséget, tekintve, hogy az elszámolás ellenére még nem jutott hozzá az utolsó részlethez a közösségi ház felújítására elnyert pályázatból.

Ezt követően a képviselő-testület egyhangúlag, 4 igen szavazattal meghozta határozatát.

**15/2020. (II. 14.) számú határozat**

Kőszegpaty Község Önkormányzatának Képviselő-testülete a VP6-19.2.1.-90-Ö.1-17 kódszámú „Települések helyi definiált értékleltárának elkészítését és dokumentálását segítő intézkedés” címűpályázat keretében kiadott támogatói okirat szerinti támogatást nem kívánja igénybe venni. Felhatalmazza a község polgármesterét a szükséges nyilatkozatok megtételére.

Határidő: értelemszerűen

Felelős: Májerhoffer Attila polgármester

***3.4 Egyebek***

**Előadó:** Májerhoffer Attila polgármester

**Májerhoffer Attila** polgármester elmondta, hogy a költségvetésben a tavalyi összeggel van tervezve a lukácsházi böllérversenyen való részvétel támogatása. Két sátor közül az egyik az Egyesületé, a másikat a Katasztrófavédelemtől kölcsönzik.

**Rigó József** képviselő szerint fent kell tartani a jó kapcsolatot a szomszédos és a térségbe tartozó településekkel.

**Májerhoffer Attila** polgármester elmondta, hogy a nőnapra hívott egy harmonikást fellépőnek, hidegtál rendelését javasolta.

Felkérte a jegyzőt, hogy szólítsa fel a lovarda tulajdonosát, hogy gondoskodjon a kutyái tartásáról, mert gyakran az utcán vannak és támadólag lépnek fel a járókelőkkel szemben.

Több tárgy nem lévén Májerhoffer Attila polgármester az ülést bezárta.

Kelt mint az 1. oldalon.

Májerhoffer Attila dr. Vaskó János

polgármester jegyző